**החינוך היהודי אחרי השביעי באוקטובר - יסודות והזדמנויות**

אבי כהן-סקלי, חגי אליצור, יום טוב רענן[[1]](#footnote-1)

"בכל טרגדיה יש הבטחה לגאולה. כל סיוט מלווה בתקווה. מעולם לא נותרנו משותקים על ידי עברנו, כי חיינו אל עבר העתיד. זו הסיבה שהתגובה היהודית לאסון הייתה להוליד ילדים, לבנות בתי ספר וליצור עתיד יהודי."

(הרב זקס, לימודים בהתחדשות - סוד ההמשכיות)[[2]](#footnote-2)

אירועים מכוננים ודרמטיים יכולים לטלטל את תפיסות עולמנו ואת הנחות היסוד שלנו על המציאות. לעיתים, אירועים אלו מחוללים שינוי פנימי בהנחות היסוד ולעיתים הם נותנים לנו רגע של מבט בהיר וחד על מה שבאמת חשוב ועל האמיתות היסודיות של חיינו הפרטיים והלאומיים, ועל אף שאירועים אלה אינם משנים את הנחות היסוד, הם מסייעים לנו לחדד ולהבהיר את ערכינו ותפיסותינו.

בשמחת תורה של שנת תשפ"ד, ב-7 באוקטובר 2023, בעקבות ההתקפה הרצחנית של אויבי ישראל ובימים שאחריהם בתגובות של חלק מהעולם המערבי, העם היהודי בישראל ובתפוצות חווה אירועים מסוג זה הדורשים בחינה מחודשת של תפיסותיו הבסיסיות.

יחד עם כל העם היהודי, ראינו באופן ברור את חולשותינו, אך גם את החוסן שלנו, שטמון ביסודותינו: העבר המשותף ושורשנו העמוקים, הציביליזציה היהודית ועוצמתה, השייכות לעם היהודי והמשמעות שלה, והעתיד והייעוד שלנו. ראינו שוב שהעם היהודי נמצא בחזית המאבק בין הטוב לרע בעולם, ושזהו גורלו וייעודו. הערבות ההדדית שהתגלתה בתוך הקהילות ובין ישראל והתפוצות היא אחד ממקורות העוצמה של העם היהודי ושל מדינתו. ההתנדבות, התרומה ושותפות הגורל התגלו מתוך המשבר והורגשו בכל מקום יהודי בעולם, וחיזקו את היהודים בארץ ובתפוצות, שמבינים היטב את חשיבות האחדות והערבות ההדדית בעידן של משבר אי-ודאות.

פרויקט יונייטד, המשותף לממשלת ישראל ולקהילות יהודיות בעולם, נולד לפני מספר שנים מתוך תחושת הערבות ההדדית והאחריות המשותפת על עתיד העם היהודי. הפרויקט פועל עם בתי ספר יהודיים ברחבי העולם על המשימה החשובה של החינוך והזהות היהודיים, מתוך התפיסה שייסד רבי יהושע בן גמלא לפני אלפי שנים: בתי הספר הם עמוד התווך של ההמשכיות היהודית. בעידן שבו האתגרים כל כך מורכבים והזהות היהודית נתונה למבחן, החינוך היהודי הפורמלי הופך למנוע משמעותי ולמצפן עבור בני הנוער היהודיים בעולם כולו ופרויקט יונייטד הוקם בכדי לסייע בכך.

**החינוך היהודי כתשתית לזהות ולתקווה**

המלחמה שאנו מצויים בעיצומה חייבה את כולנו למבט בהיר על יסודות חיינו. במאבק הגדול של העם היהודי בארצו ובתפוצות על עצם קיומו ועל היכולת לשמור על זהותו וייחודו, ישנם מספר עמודי תווך שהחינוך היהודי והמחנך היהודי מרכזיים בהם:

**חיזוק הזהות היהודית** – כפי שכתב הרב זקס בספרו הבית שבו אנו בונים יחד, מי שיודע מי הוא ומהם שורשיו ומקורותיו, יש לו כוח לעמוד מול אתגרים פנימיים וחיצוניים. זהות יהודית חזקה היא המפתח לנצח ישראל. צעירים ומבוגרים בעלי זהות יהודית מבוססת, הקשורה למורשת ולעם ולישראל, הם הבסיס לעתידנו. זהות זו נבנית מתוך חינוך שמדגיש את הערכים היהודיים, את ההיסטוריה שלנו ואת ההכרה בייחודיות של כל אחד מאיתנו, והיא זו שמבטיחה את עתיד העם היהודי ושגשוגו בדורות הבאים. גם בהקשר של המאבק באנטישמיות יש חשיבות רבה לחיזוק הזהות היהודית. צריך לזכור שלצד המלחמה ברע, הכלי המרכזי למאבק באנטישמיות כל צורותיה וגלגוליה הוא החינוך שמעמיק את ההבנה של הערכים והמורשת היהודית, מחזק את הזהות היהודית ומקנה לתלמידים את עמוד השדרה הפנימי, הביטחון והחוסן הנדרשים כדי לעמוד מול גילויי שנאה.

**בהירות מוסרית בקשר לישראל** – ישראל ניצבת היום בחזית המאבק בין טוב לרע בעולם, על אף שחלקים מהחברה הכללית שהקהילות היהודיות חיות בה לא מכירות בכך, חובה שאנו נחזיק בבהירות מוסרית ביחס למאבקים שמדינת ישראל נמצאת בתוכם. זה מחייב אותנו להעמקת הידע באופן משמעותי, להתחבר להיסטוריה ולמציאות העכשווית, באותו זמן. יש אמת מוסרית והעם היהודי נושא את דגלה. החינוך היהודי הוא הערוץ המרכזי להעניק לכל צעיר וצעירה יהודיים חיבור לאמת, להיסטוריה, למורשת ולמציאות העכשווית מבלי לטשטש את הגבולות. יתכן ונקודת המוצא שהתחדדה בעקבות האירועים היא שהקשר לישראל הוא חלק בלתי נפרד מהזהות היהודית, בדיוק כפי שהציונות היא חלק בלתי נפרד מהיהדות. החלוקה המלאכותית שלעיתים ניסינו לערוך בין ציונות ליהדות ובין ישראל לעם היהודי אין בה אמת. אכן, יש מורכבות בכינון ריבונות יהודית בארץ ישראל והיא כרוכה גם בהפעלת כח, ובשאלות של כלכלה וחברה שמחייבות הכרעות קשות וכואבות, אך נכון להביאה לתוך הכיתה ולדון בה מתוך הבהירות המוסרית והאבחנה בין טוב לרע, בפרט ביחס לאירועי ה-7 באוקטובר.

**המחנך כמנהיג** - תפקידו של המחנך בולט במיוחד בזמנים של משבר כדוגמת אירועי השנה האחרונה, בהם הוא הופך להיות לא רק מורה אלא גם נושא הלפיד של תקווה ומשמעות. בעידן שבו אתגרים זהותיים ותרבותיים גוברים, המחנך מחזיק באחריות גדולה לעצב את רוחם של תלמידיו, לא רק דרך העברת ידע, אלא באמצעות הנחלת ערכים של חוסן פנימי, זהות מוצקה, אופטימיות ומעורבות פעילה בעולם.

המחנך כמנהיג אמיתי הוא זה שמתייצב בקו החזית כשהחשכה מתפשטת. ברגעים כאלה הוא נדרש להעניק לתלמידיו את הכלים להתמודד עם מורכבויות החיים והחברה – החל משאלות זהות ועד להתמודדות עם אנטישמיות מתגברת. הוא יוצר מרחב שבו התלמידים מרגישים חיבור עמוק לערכים יהודיים, למורשתם ולישראל, ומבינים את עוצמתה של הקהילה שהם חלק ממנה.

**בית הספר כמנוע קהילתי** – אחד הייחודים של העם היהודי הוא קיומן של קהילות. האדם והמשפחה אינם אטומים בודדים, אלא חלק ממעגלים הולכים וגדלים של שייכות. בימים של מאבק ומלחמה מחד גיסא, ושל תרבות שמעודדת בדידות ואינדיבידואליות מאידך גיסא, אחת מהבשורות החשובות של התרבות היהודית היא פיתוח וחיזוק הקהילתיות. הקהילתיות עומדת ב לבה של הערבות ההדדית. החינוך היהודי ובתי הספר כמוביליו יכולים וצריכים להיות מנוע לקהילתיות ולתפיסת ערבות הדדית.

כנגזרת מכך, תפקידו של המחנך אינו מסתכם רק בפיתוח הפרט. תפקיד חשוב לא פחות הוא יצירת דינמיקה חיה בין התלמידים עצמם. המחנך מנווט את השיח כך שכל תלמיד לא רק ימצא את קולו, אלא גם יקשיב לאחר. התחושה של קהילתיות אמיתית מתהווה מתוך הקשרים הבין-אישיים הללו, כשהמחנך יוצר מרחב המאפשר לתלמידים ללמוד זה מזה, לשתף בתובנות ובחוויות, ולבנות יחד את זהותם הקולקטיבית. במרחב זה, נוצרת אחדות מתוך ריבוי הקולות, ואותה תחושת שייכות נבנית לא רק מול המחנך אלא גם מתוך האינטראקציה עם חברי הקבוצה.

**שותפות בין ישראל לתפוצות**

ראש הממשלה הראשון של מדינת ישראל, דוד בן גוריון, כתב במאמרו "ישראל והתפוצה" בשנת 1957:

"וכשם שעתיד היהדות בגולה תלוי מעכשיו בקיום ישראל, כך תלוי עתיד המדינה, עצם קיומה, בטחונה ושלומה, וביתר שאת, מילוי יעודה ההיסטורי - ביהדות העולמית."

השותפות בין ישראל והתפוצות היא לבו של הקיום היהודי בעידן הזה. הזהות היהודית והעתיד שלנו נשענים על הקשר הזה. גם הערבות ההדדית שהתגלתה במהלך המלחמה, בצורות שונות ובערוצים שונים, היא חלק מהשותפות הזו. שותפות זו עומדת בבסיס פרויקט יונייטד מיומו הראשון ותמשיך להיות הבסיס והמנוע של פרויקט חשוב זה לעתידנו.

בזמן שהעם היהודי, בארץ ובתפוצות, מתמודד עם אתגרים קיומיים, משרד התפוצות והמאבק באנטישמיות מחויב להמשיך ולהשקיע בחינוך היהודי בעולם, בשותפות עם קהילות וארגונים, כדי להבטיח שהדורות הבאים יכירו את ההיסטוריה שלהם, יבינו את משמעות הזהות היהודית, ויעמיקו בערכים שמנחים אותנו. עם כל הקשיים, כאשר אנו מאחדים כוחות ונמצאים בשיח ובשותפות מתמשכת, נוכל לבנות עתיד משגשג ובטוח יותר, בו נמשיך להיות חלק מהסיפור היהודי המפואר.

"וגם נצח ישראל לא ישקר ולא ינחם"

(שמואל א, טו)

1. אבי כהן סקלי, מנכ"ל משרד התפוצות והמאבק באנטישמיות; חגי אליצור, סמנכ"ל אסטרטגיה ותכנון במשרד התפוצות והמאבק באנטישמיות; יום טוב רענן, סמנכ"ל תפוצות במשרד התפוצות והמאבק באנטישמיות [↑](#footnote-ref-1)
2. <https://rabbisacks.org/archive/studies-in-renewal-3/> [↑](#footnote-ref-2)